《和善之游法华》
宋代·牟巘

胜游得胜士，欲济得健橹。如此正自佳，宁论晴复雨。

徐行看前山，云气互吞吐。借我乌藤枝，急奔青莲宇。

跋疐良亦疲，籧篨可能俯。呼酒酹此脚，一笑失枝拄。

吾怀已旷然，阿香殷馀怒。床敷相对睡，不暇参佛祖。

晨光报新霁，生色浮宿莽。诸峰忽自献，颇自作眉妩。

绝顶瞰具区，勇往不可户。而我跛躄者，迟钝谁比数。

窘步竟难陪，内热生心腑。庞通远相要，渊明喜欲舞。

篮舆叩隐庐，趺坐直香缕。四士苦未还，踏破辛夷坞。

俱是青云客，那得薄圭组。新笋甜如蜜，新茗白胜乳。

山灵倘见容，吾欲老兹土。预愁下山去，尘事纷旁午。

试问白木镵，何如长柄麈。他日蒙菜把，终当作地主。

此翁无乃痴，紞如已五鼓。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。